## La Conselleria d’Innovació, Indústria, Comerç i Turisme concedeix 44,3 milions d’euros en ajudes per a millorar la competitivitat de les pimes industrials valencianes

*** La resolució de la concessió adjudica les ajudes a un total de 651 empreses**

**Alacant.**

La Conselleria d’Innovació, Indústria, Comerç i Turisme ha publicat en el *Diari Oficial de la Generalitat Valenciana* la resolució per la qual es concedeixen 44,3 milions d’euros en ajudes per a millorar la competitivitat i la sostenibilitat de les pimes industrials de la Comunitat Valenciana de diversos sectors per a l’exercici 2023.

La convocatòria, que es va publicar en el *Diari Oficial de la Generalitat Valencian*a el mes de desembre passat, de manera anticipada, per a l’exercici 2023, té com a objecte donar suport a la realització de projectes d’inversió que suposen la millora de la competitivitat industrial de les pimes de la Comunitat Valenciana.

Aquesta iniciativa està dirigida a pimes industrials de la Comunitat Valenciana i consisteix en unes ajudes directes que subvencionen a fons perdut el 35 % dels costos admesos relatius a inversions en actius materials, com per exemple maquinària i millora d’equips, així com en actius immaterials, com ara adquisició de patents, llicències, desenvolupaments industrials o coneixements inventariables, entre altres aspectes.

El total de sol·licituds presentades ascendeix a 976. Després de la fase d’avaluació dels projectes, la resolució de concessió ha adjudicat ajudes a un total de 651 empreses, entre les quals repartirà 44.399.301,42 euros.

Per sectors, el 17 % de les ajudes corresponen al sector del plàstic; el 14 %, al sector metal·lomecànic; igualment, el 14 % al sector tèxtil; el 9 %, envasos i embalatges; el 9 %, fusta, moble i aparells d’il·luminació; el 9 %, paper i arts gràfiques; el 8 %, químic; el 7 %, sector ceràmic, vidre i materials de construcció, i un 7 % al cuir i el calcer.

Per províncies, el 46 % de les empreses beneficiades estan a València, el 45 % a Alacant i el 9 % són a la província de Castelló.

Cal destacar que aquestes ajudes afecten els sectors següents: sector de l’automoció, sector espacial i sector de l’aeronàutica; sectors de la biotecnologia, la producció audiovisual, la producció de videojocs, d’animació i de realitat augmentada i virtual; sectors de la ceràmica, del vidre i dels materials de construcció no-metàl·lics; indústria del cuir i del calcer; sector de la fabricació d’envasos i embalatges; sectors del joguet, articles d’esport i altres indústries manufactureres; sectors de fabricació de fusta, mobles i aparells d’il·luminació; sectors del marbre, la pedra natural i els àrids; sector metal·lomecànic; sectors del paper i les arts gràfiques; sector del plàstic; indústria química; sector tèxtil, i sector de la valorització de materials.

La resolució, a més, inclou una llista de reserva amb aquelles sol·licituds que no han obtingut subvenció per insuficiència de crèdit pressupostari. Si es produeix un augment sobrevingut del pressupost disponible, fins al 13 d’octubre es podrà dictar una resolució de concessió addicional a les empreses que consten en aquesta llista, segons l’ordre de priorització establit i la nova disponibilitat pressupostària.

Fecha: 08/08/2023